In nomine Domini. Henricus, Dei gratia Senonensis archiepiscopus, notum fieri volumus quia, cum quidam homo canonicorum nostrorum, nomine Herveus, sociare sibi vellet in conjugio quandam feminam de thesauro æcclesiæ nostræ, nomine Maria, assentiente donno Stephano, thesaurario nostro, et rogantibus quibusdam amicis nostris, concessimus ut de liberis procreandis justa particio fieret inter canonicos et thesaurarium. Generalis enim et antiqua consuetudo æcclesiæ nostræ particionem hujusmodi non obtinebat. Sed cum hoc ex gratia concederemus, ut etiam opus nostrum firmius et stabilius esse videretur, predictam concessionem nostram litteris annotari et sigillo nostro signari mandavimus ac roborari. Actum Senonis publice. HENRICUS, archiepiscopus, subscripsi. TEOBAUDUS, archidiaconus, S. PETRUS, archidiaconus, S. Item PETRUS, archidiaconus, S. SYMON, archidiaconus, S. GUILLELMUS, archidiaconus, S. Data, mense julio, regnante Ludovico rege, anno XXº. Petrus, cancellarius, scripsit.